คัด 4 หุ้นเด่น รับยอดผลิต “รถยนต์” เดือนก.ย. พุ่ง 1.79 แสนคัน นิวไฮรอบ 40 เดือน
คัด 4 หุ้นเด่น รับยอดผลิต “รถยนต์” เดือนก.ย. พุ่ง 1.79 แสนคัน นิวไฮรอบ 40 เดือน พร้อมดันยอด 9 เดือนแรกปี 65 ทะลุ 1.36 ล้านคัน นำทีมเด่น SAT-EPG-JWD-NYT
คัด 4 หุ้นเด่น รับยอดผลิต “รถยนต์” เดือนก.ย. พุ่ง 1.79 แสนคัน นิวไฮรอบ 40 เดือน นำทีมเด่น SAT-EPG-JWD-NYT
21 ต.ค. 2565

บล.ดาโอ ระบุในบทวิเคราะห์วันนี้(21 ต.ค.65) ว่า จากกรณี ส.อ.ท.รายงานยอดผลิตรถยนต์เดือน ก.ย.65 อยู่ที่ 1.79 แสนคัน โต 28% เทียบช่วงเดียวกันของปีก่อน,โต 4% เทียบเดือนก่อนหน้า สูงสุดในรอบ 40 เดือน (ตั้งแต่เดือน พ.ค.62 ที่ผลิตได้ 1.81 แสนคัน) โดยได้ผลบวกจาก 1.ยอดส่งออกที่เติบโตโดดเด่นเป็น 1.0 แสนคัน โต 36% เทียบช่วงเดียวกันของปีก่อน และโต 37% เทียบเดือนก่อนหน้า สูงสุดในรอบ 9 เดือน จากการได้รับชิ้นส่วนเซมิคอนดักเตอร์เพิ่มขึ้นในรถยนต์ส่งออกบางรุ่น จึงส่งออกเพิ่มขึ้น เกือบทุกตลาดยกเว้นยุโรป,
2.ยอดขายรถยนต์ในประเทศยังเติบโตได้ดีอยู่ที่ 7.4 หมื่นคัน โต 16% เทียบช่วงเดียวกันของปีก่อน และโต 9% เทียบเดือนก่อนหน้า ตามภาวะเศรษฐกิจที่ฟื้นตัวจากการผ่อนคลายให้นักท่องเที่ยวและนักลงทุนต่างประเทศเดินทางเข้าประเทศได้สะดวกขึ้น และมาตรการกระตุ้นเศรษฐกิจของภาครัฐ ดังนั้นส่งผลให้ 9 เดือนแรก ปี 2565 ยอดผลิตรถยนต์อยู่ที่ 1.36 ล้านคัน โต 13% เทียบช่วงเดียวกันของปีก่อน
ทั้งนี้บล.ดาโอ มองเป็นบวกจากยอดผลิตรถยนต์ที่ยังเติบโตได้ดีขึ้น ส่งผลให้ยอดผลิตรถยนต์รวม 9 เดือนแรกปี 65 คิดเป็น 76% จากเป้าทั้งปีที่ประเมิน 1.8 ล้านคัน โต 7%เทียบช่วงเดียวกันของปีก่อน สำหรับแนวโน้มยอดผลิตรถยนต์ในช่วงเดือน ต.ค.-พ.ย.65 จะยังทรงตัวได้ดีเทียบเดือนก่อนหน้า จากสถานการณ์การขาดแคลนชิปที่ใช้กับรถยนต์มีทิศทางที่ดีขึ้น ส่งผลให้สามารถผลิตรถยนต์เพื่อส่งออกได้ดีขึ้น รวมทั้งยอดขายรถยนต์ในประเทศที่ยังฟื้นตัวได้ดีต่อเนื่อง ขณะที่ยอดผลิตรถยนต์จะชะลอตัวในเดือนธ.ค.65จากปัจจัยฤดูกาลที่มีวันหยุดยาว
โดยแนะนำกลุ่ม Automotive ยังให้น้ำหนักการลงทุนเป็น “Neutral” โดยราคาหุ้นกลุ่มยานยนต์(Automotive) ปรับตัวขึ้น outperform SET 5% ในช่วง 3 เดือน จากยอดผลิตรถยนต์เดือน ก.ค.-ก.ย.65 ที่ฟื้นตัวดีต่อเนื่อง 
สำหรับหุ้น top pick ได้แก่ บริษัท สมบูรณ์ แอ๊ดวานซ์ เทคโนโลยี จำกัด (มหาชน) หรือ SAT แนะนำ “ซื้อ” ราคาเป้าหมาย 24.50 บาท บาท โดยมีปัจจัยบวกจากกำไรไตรมาส 3/65 ที่จะดีขึ้นเป็น 235 ล้านบาท โต 10% เทียบช่วงเดียวกันของปีก่อน และโต 12% เทียบไตรมาสก่อนหน้า ตามอุตสาหกรรมยานยนต์ที่เติบโตได้ดี และไตรมาส 4/65 จะเริ่มได้ผลบวกจากต้นทุนวัตถุดิบเหล็กที่ทยอยลดลง โดยประเมินกำไร SAT ในปี 66 ที่ 950 ล้านบาท ทรงตัวเทียบช่วงเดียวกันของปีก่อน และปี 66 อยู่ที่ 1.05 พันล้านบาท โต 10% เทียบช่วงเดียวกันของปีก่อน ขณะที่ valuation ปัจจุบันน่าสนใจเทรด 2023E EPR ต่ำที่ 8.7เท่า (-0.75SD)
นอกจากนี้ยอดผลิตรถยนต์ที่ฟื้นตัวดียังเป็นบวกต่อ บริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG แนะนำซื้อราคาเป้าหมาย 12.00 บาท เนื่องจากมีสัดส่วนรายได้จากธุรกิจยานยนต์ 45%-50% และบริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD แนะนำซื้อราคาเป้าหมาย 21.00 บาท มีสัดส่วนรายได้จากธุรกิจยานยนต์ราว 10-15%
ขณะที่ยอดส่งออกเติบโตโดดเด่นจะเป็นบวกต่อ บริษัท นามยง เทอร์มินัล จำกัด (มหาชน) หรือ NYT แนะนำเป้า Bloomberg consensus เฉลี่ย 4.10 บาท ซึ่งทำธุรกิจท่าเรือส่งออกและนำเข้ารถยนต์